Окончателен доклад на служителя по изслушването (1)

AT.40135 — Forex (Three Way Banana Split)

(Текст от значение за ЕИП)

(2020/C 226/04)

Проекторешението, адресирано до UBS (2), RBS (3), Barclays (4), Citigroup (5) и JPM (6) (заедно наричани „страните“), се отнася до единично и продължително нарушение на член 101 от ДФЕС и член 53 от Споразумението за ЕИП във връзка със спот търговия с валути на държавите от Г-10 в периода между декември 2007 г. и януари 2013 г. В проекторешението се установява, че страните са участвали в скрито споразумение за обмен на определена текуща или ориентирана към бъдещето чувствителна търговска информация и за спорадично координиране на търговските си дейности. Въпросното поведение се е състояло в три чат стаи, поддържани от дружеството Bloomberg, наречени Three way banana split, Two and a half men и Only Marge.

На 27 октомври 2016 г. Комисията откри производство срещу страните в съответствие с член 11, параграф 6 от Регламент (ЕО) № 1/2003 на Съвета (7) и член 2, параграф 1 от Регламент (ЕО) № 773/2004 (8).

Вследствие на разговорите за постигане на споразумение (9) и заявленията за постигане на споразумение (10) в съответствие с член 10а, параграф 2 от Регламент (ЕО) № 773/2004, на 24 юли 2018 г. Комисията прие изложение на възраженията, адресирано до страните.

В съответните си отговори на изложението на възраженията страните потвърдиха съгласно член 10а, параграф 3 от Регламент (ЕО) № 773/2004, че изложението на възраженията отразява съдържанието на техните заявления за постигане на споразумение и че поради това са решени да продължат с процедурата за постигане на споразумение.

Съгласно член 16 от Решение 2011/695/ЕС проучих дали проекторешението се отнася единствено до възражения, по отношение на които на страните е предоставена възможността да изразят своите становища. Заключението ми е, че това изискване е изпълнено.

С оглед на гореизложеното и като се има предвид, че страните не са отправили искания или жалби до мен (11), считам, че ефективното упражняване на процесуалните права на страните в производството по това дело е било спазено.

Брюксел, 7 май 2019 г. Wouter WILS

(1) В съответствие с членове 16 и 17 от Решение 2011/695/ЕС на председателя на Европейската комисия от 13 октомври 2011 г. относно функцията и мандата на служителя по изслушването в някои производства по конкуренция (ОВ L 275, 20.10.2011 г., стр. 29).

(2) UBS AG.

(3) The Royal Bank of Scotland Group plc и NatWest Markets plc.

(4) Barclays plc, Barclays Services Limited и Barclays Bank plc.

(5) Citibank, N.A. и Citigroup Inc.

(6) JPMorgan Chase & Co, JPMorgan Chase Bank, N.A., J.P. Morgan Europe Limited и J.P. Morgan Limited.

(7) Регламент (ЕО) № 1/2003 на Съвета от 16 декември 2002 г. относно изпълнението на правилата за конкуренция, предвидени в членове 81 и 82 от Договора (ОВ L 1, 4.1.2003 г., стр. 1).

(8) Регламент (ЕО) № 773/2004 на Комисията от 7 април 2004 г. относно водените от Комисията производства съгласно членове 81 и 82 от Договора за ЕО (ОВ L 123, 27.4.2004 г., стр. 18).

(9) Срещите за постигане на споразумение бяха проведени между ноември 2016 г. и февруари 2018 г.

(10) Страните представиха своите официални искания за постигане на споразумение между […] и […].

(11) В съответствие с член 15, параграф 2 от Решение 2011/695/ЕС страните в производството по дела за картели, които участват в разговори за постигане на споразумение съгласно член 10а от Регламент (ЕО) № 773/2004, могат да се свържат със служителя по изслушването на всеки етап от процедурата за постигане на споразумение, за да се гарантира ефективното упражняване на техните процесуални права. Вж. също точка 18 от Известие 2008/C 167/01 на Комисията относно воденето на производства за постигане на споразумение с оглед приемане на решения съгласно член 7 и член 23 от Регламент (ЕО) № 1/2003 на Съвета при дела за картели (ОВ C 167, 2.7.2008 г., стр. 1).